CELEX: 52017PC0119
Language: lv
Date: 2017-02-28
Title: Priekšlikums PADOMES LĒMUMS Nostāja, kas Eiropas Savienības vārdā jāapstiprina Narkotisko vielu komisijas sešdesmitajā sesijā par narkotisko vielu iekļaušanu Apvienoto Nāciju Organizācijas Konvencijas pret narkotisko un psihotropo vielu nelegālu apriti tabulas I vielu sarakstā

EIROPAS KOMISIJA
            Briselē, 28.2.2017
            COM(2017) 119 final
            2017/0049(NLE)
            Priekšlikums
            PADOMES LĒMUMS
            Nostāja, kas Eiropas Savienības vārdā jāapstiprina Narkotisko vielu komisijas sešdesmitajā sesijā par narkotisko vielu iekļaušanu Apvienoto Nāciju Organizācijas Konvencijas pret narkotisko un psihotropo vielu nelegālu apriti tabulas I vielu sarakstā
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Narkotisko vielu komisija (NVK), pamatojoties uz Starptautiskās Narkotiku kontroles padomes (INCB) ieteikumiem, regulāri groza vielu sarakstu, kas pievienots ANO 1988. gada Konvencijai pret narkotisko vielu un psihotropo vielu nelegālu apriti (“1988. gada ANO Konvencija”).
            
            
               ES ir 1988. gada Konvencijas puse jautājumos, uz kuriem attiecas Konvencijas
                  1
                12. pants. Konvencijas 12. pants attiecas uz vielām, kas bieži tiek izmantotas nelegālā narkotisko vai psihotropo vielu izgatavošanā (“narkotisko vielu prekursori”).
            
            
               NVK ir ANO Ekonomikas un sociālo lietu padomes (ECOSOC) komisija, un tās funkcijas un pilnvaras inter alia ir izklāstītas 1988. gada Konvencijā. To veido 53 ANO dalībvalstis, ko ievēlējusi ECOSOC. Pašlaik NVK locekles ar balsstiesībām ir 12 dalībvalstis
                  2
               . Savienībai NVK ir novērotājas statuss.
            
            
               INCB 2017. gada 1. februārī ieteica iekļaut divas vielas, proti, 4-anilīn-N-fenetilpiperidīnu (ANPP) un N-fenetil-4-piperidonu (NPP), 1988. gada ANO Konvencijas tabulā I.
            
            
               Izmaiņas 1988. gada ANO Konvencijas tabulās tieši ietekmē Savienības tiesību aktu narkotisko vielu prekursoru kontroles jomā darbības jomu, jo 1988. gada Konvencijas tabulās iekļautās vielas ir jāietver Savienības tiesību aktos
                  3
               . Lai to nodrošinātu, Komisija ir pilnvarota pieņemt deleģētos aktus.
            
            
               Kad NVK tiek lūgta pieņemt lēmumu par vielu iekļaušanu sarakstā, ir nepieciešams, lai dalībvalstis sagatavotos NVK sanāksmei, Padomē panākot vienotu nostāju. Dalībvalstīm, kas pašlaik ir NVK locekles, šajā komisijā kopīgi rīkojoties Savienības interesēs, būtu jāpauž šī nostāja, ņemot vērā ierobežojumus, kas saistīti ar Savienības novērotājas statusu. Savienība, kurai NVK ir tikai novērotājas statuss, NVK nebalsotu.
            
            
               Šajā nolūkā Komisija iesniedz priekšlikumu par nostāju, kas Eiropas Savienības vārdā jāapstiprina NVK sešdesmitajā sesijā, kas notiks Vīnē 2017. gada 13.–17. martā, par vielu iekļaušanu sarakstā saskaņā ar 1988. gada ANO Konvenciju.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Šā priekšlikuma juridiskais pamats ir Līguma par Eiropas Savienības darbību (LESD) 207. pants saistībā ar tā 218. panta 9. punktu.
               
               
                  Prekursoru iekļaušana sarakstā ar mērķi uzraudzīt šo vielu tirdzniecību ir jautājums, kas skar kopējo tirdzniecības politiku, un LESD 207. panta 3. punktā noteikts, ka gadījumā, ja ir nepieciešams apspriest un noslēgt nolīgumus ar vienu vai vairākām trešām valstīm vai starptautiskām organizācijām, piemēro 218. pantu, ievērojot šā panta īpašos noteikumus.
               
            
            
               LESD 218. panta 9. punktu piemēro neatkarīgi no tā, vai Savienība ir attiecīgās struktūras locekle vai nolīguma puse. NVK ir ar nolīgumu izveidota struktūra šā punkta nozīmē, jo tā ir struktūra, kurai uzticēti konkrēti uzdevumi saskaņā ar 1988. gada ANO Konvenciju.
            
            
               NVK lēmumi par vielu iekļaušanu sarakstā ir lēmumi ar juridiskām sekām LESD 218. panta 9. punkta nozīmē. Saskaņā ar 1988. gada ANO Konvenciju NVK lēmumi kļūst saistoši, ja vien viena no pusēm lēmumu noteiktajā termiņā nav nosūtījusi pārskatīšanai ECOSOC
                  4
               . ECOSOC lēmumi šajā jautājumā ir galīgi.
            
            
               
                  •
                        Subsidiaritāte
               
            
            
               Neattiecas.
            
            
               
                  •
                        Proporcionalitāte
               
            
         
         
            
               
                  Priekšlikums ir samērīgs un nepārsniedz to, kas ir nepieciešams, lai sasniegtu tā mērķus, jo attiecas vienīgi uz tiem jaunajiem narkotisko vielu prekursoriem, kuri rada bažas Savienībā.
               
            
            
               •Juridiskā instrumenta izvēle
            
            
               
                  Saskaņā ar LESD 218. panta 9. punktu, nosakot nostāju, kas Savienības vārdā jāapstiprina kādā ar starptautisku nolīgumu izveidotā struktūrā, ir nepieciešams Padomes lēmums.
               
            
            
               2017/0049 (NLE)
            
            
               Priekšlikums
            
            
               PADOMES LĒMUMS
            
            
               Nostāja, kas Eiropas Savienības vārdā jāapstiprina Narkotisko vielu komisijas sešdesmitajā sesijā par narkotisko vielu iekļaušanu Apvienoto Nāciju Organizācijas Konvencijas pret narkotisko un psihotropo vielu nelegālu apriti tabulas I vielu sarakstā
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 207. pantu saistībā ar 218. panta 9. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Apvienoto Nāciju Organizācijas 1988. gada Konvenciju pret narkotisko un psihotropo vielu nelegālu apriti (“Konvencija”) Savienība noslēdza ar Padomes Lēmumu 90/611/EEK
                  5
               , un tā stājās spēkā 1990. gada 11. novembrī.
            
            
               (2)Saskaņā ar Konvencijas 12. panta 2.–7. punktu vielas var iekļaut Konvencijas tabulās, kurās ir uzskaitīti narkotisko vielu prekursori.
            
            
               (3)Narkotisko vielu komisijai tās sešdesmitajā sesijā, kas notiks Vīnē 2017. gada 13.–17. martā, būtu jāpieņem lēmums par divu jaunu vielu iekļaušanu minētās konvencijas tabulā I.
            
            
               (4)Savienībai ir novērotājas statuss Narkotisko vielu komisijā, kuras locekles ar balsstiesībām pašlaik ir 12 Savienības dalībvalstis. Tā kā lēmumu pieņemšana par jaunu vielu iekļaušanu Konvencijas tabulā I ir Savienības ekskluzīvā kompetencē, Padomei ir jāpilnvaro dalībvalstis paust Savienības nostāju par vielu iekļaušanu Konvencijas tabulā I.
            
            
               (5)
                     Saskaņā ar Starptautiskās Narkotiku kontroles padomes novērtējumu divas vielas, proti, 4-anilīn-N-fenetilpiperidīnu (ANPP) un N-fenetil-4-piperidonu (NPP), bieži izmanto fentanila nelegālā izgatavošanā, un tās ir ļoti piemērotas vairāku fentanila analogu nelegālai izgatavošanai, kas ir ļoti spēcīgi sintētiskie opioīdi. Pastāv pierādījumi, ka fentanila un fentanila analogu nelegālas izgatavošanas apjoms rada nopietnas sabiedrības veselības vai sociālās problēmas tādā mērā, kas pamato starptautiskās kontroles piemērošanu šīm vielām.
            
            
               (6)
                     Tāpēc Starptautiskā Narkotiku kontroles padome 2017. gada 1. februārī ieteica Narkotisko vielu komisijai iekļaut ANPP un NPP Konvencijas tabulā I.
            
            
               (7)
                     Nelegāla fentanila un fentanila analogu izgatavošana ir radījusi ievērojamas sabiedrības veselības un sociālās problēmas dažās dalībvalstīs.
            
            
               (8)Tāpēc Savienības dalībvalstīm Narkotisko vielu komisijā būtu jāieņem nostāja iekļaut ANPP un NPP Konvencijas tabulā I,
            
            
         
         
            
               IR PIEŅĒMUSI ŠO LĒMUMU.
            
            
               1. pants
            
            
               Nostāja, kas Savienības vārdā dalībvalstīm jāieņem Narkotisko vielu komisijas sešdesmitajā sesijā 2017. gada 13.–17. martā, ir šāda:
            
            
               4-anilīn-N-fenetilpiperidīns un N-fenetil-4-piperidons ir jāiekļauj Konvencijas tabulā I.
            
            
               Minēto nostāju, rīkojoties kopīgi, pauž dalībvalstis, kas ir Narkotisko vielu komisijas locekles.
            
            
               2. pants 
            
            
               Šis lēmums ir adresēts dalībvalstīm. 
            
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  Padomes Lēmums (1990. gada 22. oktobris) par Apvienoto Nāciju Organizācijas [1988. gada] Konvencijas pret narkotisko un psihotropo vielu nelikumīgu tirdzniecību [nelegālu apriti] noslēgšanu Eiropas Ekonomikas kopienas vārdā.
               
               
                  
                     (2)
                  Austrija, Beļģija, Horvātija, Čehija, Francija, Vācija, Ungārija, Itālija, Nīderlande, Slovākija, Spānija, Apvienotā Karaliste.
               
               
                  
                     (3)
                  PADOMES REGULA (EK) Nr. 111/2005 (2004. gada 22. decembris), ar ko paredz noteikumus par uzraudzību attiecībā uz narkotisko vielu prekursoru tirdzniecību starp Kopienu un trešām valstīm (OV L 22, 26.1.2005., 1. lpp.) un EUROPAS PARLAMENTA UN PADOMES REGULA (EK) Nr. 273/2004 (2004. gada 11. februāris) par narkotisko vielu prekursoriem (OV L 47, 18.2.2004., 1. lpp.).
               
               
                  
                     (4)
                  1988. gada ANO Konvencijas 12. panta 7. punkts.
               
               
                  
                     (5)
                  Padomes Lēmums (1990. gada 22.oktobris) par Apvienoto Nāciju Organizācijas Konvencijas pret narkotisko un psihotropo vielu nelikumīgu tirdzniecību noslēgšanu Eiropas Ekonomikas kopienas vārdā (OV L 326, 24.11.1990., 56. lpp.).